พระราชกฤษฎีกากำหนดให้ผลิตภัณฑ์อุตสาหกรรมยางในรถจักรยานยนต์ ต้องเป็นไปตามมาตรฐาน พ.ศ. 2551
พระราชกฤษฎีกา
กำหนดให้ผลิตภัณฑ์อุตสาหกรรมยางในรถจักรยานยนต์
ต้องเป็นไปตามมาตรฐาน
พ.ศ. ๒๕๕๑
 

ภูมิพลอดุลยเดช
ป.ร.
ให้ไว้ ณ วันที่
๕ มกราคม พ.ศ. ๒๕๕๑
เป็นปีที่ ๖๓
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรกำหนดให้ผลิตภัณฑ์อุตสาหกรรมยางในรถจักรยานยนต์ต้องเป็นไปตามมาตรฐาน
และได้ดำเนินการตามความในมาตรา ๑๘ แห่งพระราชบัญญัติมาตรฐานผลิตภัณฑ์อุตสาหกรรม
พ.ศ. ๒๕๑๑ ซึ่งแก้ไขเพิ่มเติมโดยพระราชบัญญัติมาตรฐานผลิตภัณฑ์อุตสาหกรรม (ฉบับที่
๖) พ.ศ. ๒๕๔๘ แล้ว

อาศัยอำนาจตามความในมาตรา
๑๘๗ ของรัฐธรรมนูญแห่งราชอาณาจักรไทย และมาตรา ๑๗
แห่งพระราชบัญญัติมาตรฐานผลิตภัณฑ์อุตสาหกรรม พ.ศ. ๒๕๑๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑ พระราชกฤษฎีกานี้เรียกว่า พระราชกฤษฎีกากำหนดให้ผลิตภัณฑ์อุตสาหกรรมยางในรถจักรยานยนต์ต้องเป็นไปตามมาตรฐาน
พ.ศ. ๒๕๕๑

มาตรา ๒[๑]
พระราชกฤษฎีกานี้ให้ใช้บังคับเมื่อพ้นกำหนดหกสิบวันนับแต่วันประกาศในราชกิจจานุเบกษาเป็นต้นไป

มาตรา ๓ ผลิตภัณฑ์อุตสาหกรรมยางในรถจักรยานยนต์ต้องเป็นไปตามมาตรฐานเลขที่
มอก. ๖๘๓ - ๒๕๓๐ ตามประกาศกระทรวงอุตสาหกรรม ฉบับที่ ๑๑๓๕ (พ.ศ. ๒๕๓๐)
ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. ๒๕๑๑ เรื่อง
กำหนดมาตรฐานผลิตภัณฑ์อุตสาหกรรมยางในรถจักรยานยนต์ ลงวันที่ ๒๓ กุมภาพันธ์ พ.ศ.
๒๕๓๐
มาตรา ๔ ให้รัฐมนตรีว่าการกระทรวงอุตสาหกรรมรักษาการตามพระราชกฤษฎีกานี้


ผู้รับสนองพระบรมราชโองการ
พลเอก
สุรยุทธ์ จุลานนท์
นายกรัฐมนตรี
หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ เนื่องจากผลิตภัณฑ์อุตสาหกรรมยางในรถจักรยานยนต์เป็นชิ้นส่วนที่จำเป็นของรถจักรยานยนต์ซึ่งใช้ในชีวิตประจำวันอย่างแพร่หลาย
และอาจเป็นสาเหตุทำให้เกิดอันตรายได้หากมีคุณภาพต่ำ
จำเป็นต้องควบคุมคุณภาพผลิตภัณฑ์ดังกล่าวเพื่อความปลอดภัย
และเพื่อป้องกันความเสียหายอันอาจจะเกิดแก่ประชาชนและเศรษฐกิจของประเทศ ในการนี้ ได้มีประกาศกระทรวงอุตสาหกรรม
ฉบับที่ ๑๑๓๕ (พ.ศ. ๒๕๓๐) ออกตามความในพระราชบัญญัติมาตรฐานผลิตภัณฑ์อุตสาหกรรม
พ.ศ. ๒๕๑๑ เรื่อง กำหนดมาตรฐานผลิตภัณฑ์อุตสาหกรรมยางในรถจักรยานยนต์ ลงวันที่ ๒๓
กุมภาพันธ์ พ.ศ. ๒๕๓๐ และได้มีการดำเนินการรับฟังความคิดเห็นของตัวแทนของกลุ่มผู้มีส่วนได้เสียหรือผู้มีประโยชน์เกี่ยวข้องครบถ้วนตามความในมาตรา
๑๘ แห่งพระราชบัญญัติมาตรฐานผลิตภัณฑ์อุตสาหกรรม พ.ศ. ๒๕๑๑
ซึ่งแก้ไขเพิ่มเติมโดยพระราชบัญญัติมาตรฐานผลิตภัณฑ์อุตสาหกรรม (ฉบับที่ ๖) พ.ศ.
๒๕๔๘ แล้ว
สมควรกำหนดให้ผลิตภัณฑ์อุตสาหกรรมยางในรถจักรยานยนต์ต้องเป็นไปตามมาตรฐาน จึงจำเป็นต้องตราพระราชกฤษฎีกานี้









วิภา/ปรับปรุง
๒๔ กรกฎาคม ๒๕๖๓

ภิรมย์พร/ตรวจ
๓๑ กรกฎาคม ๒๕๖๓

[๑] ราชกิจจานุเบกษา
เล่ม ๑๒๕/ตอนที่ ๑๒ ก/หน้า ๒๑/๑๖ มกราคม ๒๕๕๑